Dødelig våpen 4

***Dødelig våpen 4*** (originaltittel: *Lethal Weapon 4*) er en amerikansk actionthriller og kampsportfilm fra 1998 regissert av Richard Donner. Hovedrollene spilles av Mel Gibson og Danny Glover, mens sentrale biroller spilles av Joe Pesci, Rene Russo, Chris Rock og Jet Li. 

Dette er den fjerde og siste filmen i Dødelig våpen-serien. Den fikk blandet mottakelse av kritikerne, men ble en forholdsvis stor publikumssuksess. Den ble den nest mest innbringende av de fire filmene på verdensbasis og var den dyreste å produsere.

## Handling
Filmen åpner med at Riggs og Murtaugh må stoppe en gal mann med flammekaster som skyter på og setter fyr på alt han ser, inkludert en tankbil og en bensinstasjon. Radarparet iverksetter sin egen originale plan for å overmanne desperadoen. Etter at trusselen er nedkjempet gir begge uttrykk for at de føler seg for gamle til slike strabasiøse aksjoner. Men så snart blir stilt  overfor en ny voldsom sak tar de opp kampen på nytt. Denne gangen står de overfor den kinesiske triade-mafiaen, som frakter slavearbeidere fra Kina til Los Angeles. Mafiaoverhodet i Chinatown viser seg å ha importert disse illegalt for framstilling av falsk valuta. Mafiaen har i tillegg god hjelp av den lynkjappe og nådeløse kampsporteksperten Wah Sing (Jet Li), som skal vise seg å gjøre jobben til Riggs og Murtaugh svært vanskelig.

## Om filmen
### Anmelderne
Filmen fikk blandet mottakelse av kritikerne, noe som gjenspeiles i at den har fått 52% på Rotten Tomatoes (2014) og 37% på Metacritic. Den amerikanske filmanmelderen Roger Ebert gav den 2 av 4 stjerner. Den fikk mest ros av anmelderne i amerikanske publikasjoner som The New York Times, Variety, San Francisco Chronicle, San Francisco Examiner og L.A. Weekly, mens anmelderne i Newsweek, Entertainment Weekly og The New Yorker gav den blandet omtale. Den fikk hardest medfart i Washington Post og Los Angeles Times.

Aftenposten gav den terningkast fire, mens VG gav den terningkast tre. Dagbladets anmelder gav den bare terningkast to og skrev: «Humoren sitter ikke helt, Mel Gibson sliter med alderen og råskapen florerer sammen med litt tvilsomme kineservitser. «Dødelig våpen 4» er lite annet enn spekulativt søl». Det norske nettstedet CINERAMA gav den terningkast fire i 1999 og skrev: «Lethal Weapon 4 er ikke like god som de første filmeen i serien, men det er likevel en rimelig underholdende actionfilm, med et par gode stunts, bra action og en hel del humor. Men familieidyll, kung fu og rå vold virker for oss som for mye krydder i et forsøk på å dekke over en litt seig biff».

### Publikum
Den innbrakte $285,4 millioner på verdensbasis, hvorav $130,4 millioner i USA alene. Den havnet på 11.-plass over de mest innbringende filmene i USA i 1998, og på 10-plass på verdensbasis. Produksjonsutgiftene er estimert til $140 millioner.

### Priser
Den vant fire filmpriser: En Bogey Award, en BMI Film Music Award og to Blockbuster Entertainment Award. Den ble nominert til ytterligere 10 priser.

### Annet
Dette var den første Hollywood-produksjonen som Jet Li medvirket i, og skulle bli starten på hans internasjonale karriere.

## Rollebesetning
* Mel Gibson : Martin Riggs
* Danny Glover : Roger Murtaugh
* Joe Pesci : Leo Getz
* Rene Russo : Lorna Cole
* Chris Rock : Detektiv Lee Butters
* Jet Li : Wah Sing Ku
* Steve Kahan : Kaptein Ed Murphy
* Darlene Love : Trish Murtaugh
* Traci Wolfe : Rianne Murtaugh Butters
* Kim Chan : Benny "Onkel Benny" Chan
* Eddy Ko : Hong
* Mary Ellen Trainor : Doctor Stephanie Woods
* Jack Kehler : State Department Official
* Calvin Jung : Detektiv Ng

## Dødelig våpen-filmene
Målt etter kommersiell suksess og kritikernes meninger (2011).

Produksjonskostnadene til film nr 2 er noe usikre.

## Referanser


## Eksterne lenker
* 
*